Lahtelaisen 86-vuotiaan rouvan asunnon postiluukusta tippui keväällä 2017 lehti nimeltään Kouluturvaa. Myös lasku lehden tilaamisesta saapui rouvalle.

Nainen on muistisairas. Poikansa kertoman mukaan hän ei edes ymmärtänyt tilanneensa kyseistä lehteä.

Poika otti yhteyttä lehteä kustantavan KT Kustannuksen asiakaspalveluun.

Sieltä sähköpostitse vastannut asiakaspalvelija ei aluksi suostunut ymmärtämään ongelmaa. Hänen mukaansa 86-vuotias muistisairas oli ollut halukas tilaamaan koulukiusaamista vastustavan lehden ja maksamaan 79 euroa. Nainen itse kiisti tämän.

Asiakaspalvelija ilmoitti, että tilaus on mahdollista peruuttaa, jos kotiin tullut lehti palautetaan alkuperäisessä kunnossa. Jos näin ei toimita, on maksettava 30 euroa.

Hän myös väitti, että ostotapahtuma oli tarkistettu puhelinnauhoituksesta. Hän luopui vaatimuksista vasta, kun poika halusi kuulla nauhoituksen ja haastatella yhtiön toimitusjohtajaa Antti Alastaloa KT Kustannuksen toiminnasta.

Suomen KT Kustannus Oy kauppaa puhelinmyynnissä sekä Kouluturvaa että Eroturvaa –nimisiä lehtiä. Tapa, jolla lehtiä myydään, on paitsi herättänyt kuluttajissa hämmennystä ja ärtymystä myös poikinut runsaasti valituksia.

Toiminta on kuitenkin saanut jatkua jo vuoden 2015 alusta.

Kouluturvaa–lehti on poikinut tähän mennessä lähes 500 valitusta kuluttaja-asiamiehelle. Kuluttajariitalautakuntaan on päätynyt 13 tapausta. Valituksia on sadellut vuodesta 2015 lähtien, jolloin KT Kustannus aloitti toimintansa.

Kuluttajaviraston lakimies Serina Kavonius kertoo, että Kouluturvaa-lehdestä on tullut yli 480 kantelua kuluttajaneuvontaan.

”Kanteluiden määrä oli sellainen, että katsoimme, että asia pitää ottaa vireille”, Kavonius sanoo.

”Olemme pyytäneet KT Kustannukselta selvennystä asioihin. Olemme lähettäneet heille myös sitoumuspyynnön, jossa he vahvistavat, että lopettavat menettelyt, jotka me olemme katsoneet lainvastaiseksi. Käymme heidän kanssaan parhaillaan neuvotteluja asioista, jotka liittyvät pääasiassa puhelinmyyntiin ja osa liittyy sopimusehtoihin.”

Kuluttajavirastossa lehden erityiseksi ongelmaksi on nähty harhaanjohtavuus markkinoinnissa.

”Jos kuluttaja saa myyntitilanteessa kuvan hyväntekeväisyystoiminnasta, vaikka kyseessä on puhtaasti liiketoiminta, voidaan katsoa, että toiminta on harhaanjohtavaa ja kuluttajansuojalain vastaista.”

”Olemme edellyttäneet yritykseltä, että se kertoo myyntipuheen aluksi, että kyse on kaupallisesta toiminnasta. Puhelinmarkkinoinnissa ei saa myöskään käyttää aggressiivista menettelyä, jota nyt on havaittu.”

Vaikka puhelinmyynti olisi ulkoistettu, yritys vastaa, että se on asianmukaista.

Kouluturvaa keskittyy koulukiusaamiseen, Eroturvaa parisuhteeseen ja avioeroon. Molemmat lehdet ilmestyvät neljä kertaa vuodessa, ja kummankin vuosikerta maksaa 79 euroa.

Kouluturvaa-lehdessä on sekä anonyymejä kiusattujen tarinoita että julkkishaastatteluja. Uusimpaan numeroon on haastateltu muun muassa laulaja Saara Aaltoa tämän koulukiusaamiskokemuksistaan.

Suomen KT Kustannus ilmoittaa Kouluturvaa-lehden tarkoitukseksi ”herättää keskustelua koulukiusaamisesta ja saada se kuriin”. Lehti kertoo myös ylläpitävänsä koulukiusatuille turvapuhelinta, johon ”vastaa pääsääntöisesti koulutuksen omaava psykologi”.

”Ykkösprioriteettimme on kuitenkin neuvotteluteitse eteneminen.”

Serina Kavonius kertoo, että kuluttajavirasto- ja kuluttajaneuvonta ovat vastaanottaneet ilmoituksia siitä, että sopimuksia Kouluturvaa-lehden tilauksista on tehty sellaisten vanhusten kanssa, jotka eivät ole edes ymmärtäneet tehneensä tilausta.

Vanhuksilla on ollut vaikeuksia päästä eroon sopimuksista. On edellytetty lehden palauttamista sopimuksen raukeamiseksi, mutta vanhusten omaiset ovat saaneet tiedon asiasta vasta, kun 14 päivän palautusaika on jo umpeutunut.

Serina Kavonius kertoo, että KT Kustannukselle on tehty selväksi, että lehtiä ei saa lähettää kuluttajille, jotka eivät ole selkeästi ilmaisseet tahtoaan tehdä tilausta. Kuluttajalla ei ole myöskään velvollisuutta palauttaa tuotetta.

Kuluttajavirasto on nyt neuvottelut KT Kustannuksen kanssa vuoden ja pyytänyt selvitystä siitä, miten yritys sitoutuu korjaamaan toimintaansa.

”Jos emme saa heiltä sitoumusta, voimme harkita, että kuluttaja-asiamies antaa oman kiellon.”

Kuluttaja-asiamiehen asettamaa kieltoa elinkeinonharjoittajan on mahdollista vastustaa, jolloin kielto raukeaa. Siinä tilanteessa kuluttaja-asiamiehellä on mahdollisuus viedä asia markkinaoikeuden ratkaistavaksi.

”Jos voitaisiin katsoa, että kyse on markkinointirikoksesta, meillä olisi mahdollisuus tehdä tutkintapyyntö poliisille. Ykkösprioriteettimme on kuitenkin neuvotteluteitse eteneminen.”

Serina Kavonius ei muista, että vastaavan tyyppistä asiaa olisi hiljattain viety markkinaoikeuteen.

”Se ei kuitenkaan tarkoita sitä, etteikö sellaista voisi tulevaisuudessa tehdä.”

Kuluttajariitalautakuntaan on tehty Kouluturvaa-lehdestä yhteensä 13 valitusta vuosina 2015–2017.

Myös KT-Kustannuksen Eroturvaa-lehdestä on tullut kuluttajavirastoon yksi ilmoitus. Siinä kyse on muistisairaasta, oikeustoimikelpoisuutta vailla olevasta henkilöstä, jonka kanssa on tehty sopimus lehden tilaamisesta.

Aiemmin kuluttajavirastossa on ollut vireillä K R Kustannuksen Koulurauhaa-lehdestä tehdyt kantelut, jotka saatiin hoidettua neuvotteluteitse. Myös siinä sopimuksen pääsisältö oli ilmaistu puhelinmyynnissä epäselvästi tai puutteellisesti.

”Saimme K R Kustannukselta sitoumuksen asiasta, eikä meidän tietoon ole tullut, että ongelmat heidän kohdallaan olisi jatkuneet”, Kavonius kertoo.

Suomen KT Kustannuksen toimitusjohtaja ja hallituksen jäsen Antti Alastalo ei vastannut Suomen Kuvalehden hänelle esittämiin kysymyksiin.

Sen sijaan hän lähetti STT:lle huhtikuun lopussa toimittamansa lehdistötiedotteen, jolla hän haluaa avata kustantamonsa toimintaa, jonka kokee olleen ”mediassa erilaisten syytösten kohteena.”

Hän kirjoittaa muun muassa, että ”puhelinmyyjiemme rekisterissä ei ole ihmisen ikää, terveydentilaa tai muuta sellaista tietoa” ja että Suomen KT Kustannus Oy hoitaa yleisellä tasolla kaikki asiakasreklamaatiot hyvässä hengessä asiakkaiden kanssa

Tiedotteessa sanotaan myös, ettei KT Kustannus ota vastaan tilauksia asiakkailta, jotka vaikuttavat liian vanhoilta tai joiden kohdalla voidaan epäillä oikeustoimikelpoisuuden puutetta.

Antti Alastalo tuomittiin 2000-luvun alussa talous- ja verorikoksista pitkään vankeusrangaistukseen sekä liiketoimintakieltoon. Liiketoimintakielto on päättynyt.